Franse boere ruk op oor hoë selfmoordsyfer‘n Opblaaspop in ‘n oorpak hang aan ‘n boom buitekant die parlement in Parys in Frankryk (Foto: Thomas Coex, AFP) ŉ Groep boere het Donderdag na die parlement in Parys, Frankryk, opgeruk en opblaaspoppe geklee in oorpakke aan bome opgehang. Dié optog is gehou om bewusmaking te skep oor die toenemende aantal selfmoordgevalle onder boere, wat hoofsaaklik toegeskryf word aan die toenemende skuldlas in die beroep. Die MSA-agentskap vir maatskaplike sekerheid vir landbouwerkers in Frankryk het bekendgemaak dat altesaam 372 boere in 2015 hul eie lewe geneem het. Dit is 20% hoër as die selfmoordsyfer van die algemene bevolking. Volgens die syfers word bees- en melkboere die ergste geraak. Ongeveer 70 boere het Donderdag aan die betoging deelgeneem. Sebastien Heraud, adjunkpresident van die Coordination Rurale-boerderyvakbond en ook ’n groenteprodusent, het die Franse regering toegespreek en gesê dat hy boere aan die “galg van globalisering” oorgelaat het. Coordination Rurale skat dat sowat 1 500 van die 400 000 boere in Frankryk jaarliks bankrot verklaar word. Die boere voel dat hulle nie billike pryse vir hul produkte en goedere kry nie. Ander kla weer dat hul gewasse se opbrengste benadeel word vandat hulle minder plaagdoders gebruik weens druk van omgewingsbewustes.